ET Euroopa Liidu Teataja L 76/57

EMP ÜHISKOMITEE OTSUS

nr 165/2011,

19. detsember 2011,

millega muudetakse EMP lepingu XIII lisa („Transport”)

EMP ÜHISKOMITEE,

võttes arvesse Euroopa Majanduspiirkonna lepingut, mida on muudetud Euroopa Majanduspiirkonna lepingut kohandava protokolliga, edaspidi „leping”, eriti selle artiklit 98,

ning arvestades järgmist:

(1) Lepingu XIII lisa on muudetud EMP Ühiskomitee 2. detsembri 2011. aasta otsusega nr 152/2011 (1).

(2) Euroopa Parlamendi ja nõukogu 10. märtsi 2004. aasta määrus (EÜ) nr 549/2004, millega sätestatakse raamistik ühtse Euroopa taeva loomiseks, Euroopa Parlamendi ja nõukogu 10. märtsi 2004. aasta määrus (EÜ) nr 550/2004 aeronavigatsiooniteenuste osutamise kohta ühtses Euroopa taevas, Euroopa Parlamendi ja nõukogu 10. märtsi 2004. aasta määrus (EÜ) nr 551/2004 õhuruumi korraldamise ja kasutamise kohta ühtses Euroopa taevas ning Euroopa Parlamendi ja nõukogu 10. märtsi 2004. aasta määrus (EÜ) nr 552/2004 Euroopa lennuliikluse juhtimisvõrgu koostalitlusvõime kohta on koos riigispetsiifiliste kohandustega inkorporeeritud lepingusse EMP Ühiskomitee 2. juuni 2006. aasta otsusega nr 67/2006 (2).

(3) Lepingusse tuleb inkorporeerida Euroopa Parlamendi ja nõukogu 21. oktoobri 2009. aasta määrus (EÜ) nr 1108/2009, millega muudetakse määrust (EÜ) nr 216/2008 lennuväljade, lennuliikluse korraldamise ja aeronavigatsiooniteenuste valdkonnas ning tunnistatakse kehtetuks direktiiv 2006/23/EÜ (3).

(4) Määrusega (EÜ) nr 1108/2009 tunnistatakse kehtetuks Euroopa Parlamendi ja nõukogu direktiiv 2006/23/EÜ, (4) mis on lepingusse inkorporeeritud ning mille kohaldamist tuleb jätkata kuni jõustuvad määrusega (EÜ) nr 1108/2009 muudetud määruse (EÜ) nr 216/2008 artikli 8c lõikes 10 nimetatud meetmed, ja mis tuleb seejärel lepingust välja jätta,

ON VASTU VÕTNUD KÄESOLEVA OTSUSE:

Artikkel 1

Lepingu XIII lisa muudetakse järgmiselt:

1) punkti 66n (Euroopa Parlamendi ja nõukogu määrus (EÜ) nr 216/2008) lisatakse järgmine taane: „— 32009 R 1108: Euroopa Parlamendi ja nõukogu määrus (EÜ) nr 1108/2009, 21. oktoober 2009 (ELT L 309, 24.11.2009, lk 51).”;

2) punktile 66z (Euroopa Parlamendi ja nõukogu direktiiv 2006/23/EÜ) lisatakse järgmine tekst: „Käesolevas lepingus loetakse selle direktiivi sätteid järgmises kohanduses: Kõnealust direktiivi kohaldatakse kuni kuupäevani, mil määrusega (EÜ) nr 1108/2009 muudetud määruse (EÜ) nr 216/2008 artikli 8c lõikes 10 nimetatud meetmeid hakatakse käesoleva lepingu alusel kohaldama.”;

3) punkti 66z (Euroopa Parlamendi ja nõukogu direktiiv 2006/23/EÜ) tekst jäetakse välja alates kuupäevast, mil määrusega (EÜ) nr 1108/2009 muudetud määruse (EÜ) nr 216/2008 artikli 8c lõikes 10 nimetatud meetmeid hakatakse käesoleva lepingu alusel kohaldama.

Artikkel 2

Määruse (EÜ) nr 1108/2009 islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.

Artikkel 3

Käesolev otsus jõustub 20. detsembril 2011, tingimusel et EMP Ühiskomiteele on esitatud kõik lepingu artikli 103 lõike 1 kohased teated, (5) või EMP Ühiskomitee 19. detsembri 2011. aasta otsuse nr 163/2011 (6) jõustumise päeval, olenevalt sellest, kumb kuupäev on hilisem.

Artikkel 4

Käesolev otsus avaldatakse Euroopa Liidu Teataja EMP osas ja EMP kaasandes.

Brüssel, 19. detsember 2011 EMP Ühiskomitee nimel eesistuja Kurt JÄGER

(1) Vt käesoleva Euroopa Liidu Teataja lk 36.

(2) ELT L 245, 7.9.2006, lk 18.

(3) ELT L 309, 24.11.2009, lk 51.

(4) ELT L 114, 27.4.2006, lk 22.

(5) Põhiseadusest tulenevaid nõudeid ei ole nimetatud.

(6) Vt käesoleva Euroopa Liidu Teataja lk 51.